text: Primers minironyons creats a partir de cèl•lules mare humanes / CMRB / UB – Lo Campus diari
  Data publicació 19 novembre 2013 26 novembre 2013 per redacció
  Les malalties renals constitueixen un gran problema per a la salut pública. En els casos més greus són incurables i els pacients requereixen diàlisi o bé trasplantament renal. Les cèl·lules mare són una gran eina per estudiar moltes malalties i ofereixen un gran potencial per al tractament de moltes d'elles. Per poder-ho fer, cal que els investigadors converteixin (diferenciïn) les cèl·lules mare en el tipus cel·lular afectat per cada malaltia.
  Fins avui, els científics havien tingut poc èxit a l'hora de convertir cèl•lules mare en cèl•lules del ronyó. Ara, però, un equip dirigit per l'investigador Juan Carlos Izpisúa Belmonte, director del Centre de Medicina Regenerativa de Barcelona (CMRB), centre participat per la UB, ha aconseguit crear aquestes cèl•lules renals a partir de cèl•lules mare humanes. En el treball també hi ha participat el professor Josep M. Campistol, del Departament de Medicina de la UB, i un equip d'investigadors de l'Institut Salk de Califòrnia.
  L'article científic, publicat a la revista Nature Cell Biology, ha permès mostrar que aquestes cèl·lules són capaces d'agregar-se en cultiu formant estructures renals tridimensionals, virtualment indistingibles dels ronyons embrionaris. La recerca suposa una revolució en el camp de la biomedicina. Per crear aquestes estructures renals tridimensionals, els investigadors de Barcelona i de Califòrnia van utilitzar cèl·lules mare embrionàries i cèl·lules pluripotents induïdes obtingudes a partir de cèl·lules humanes de la pell.♦
  Y. Xia, E. Nivet, I. Sancho Martínez, T. Gallegos, K. Suzuki, D. I. Okamura, M. Wu, I. Dubova, C. Rodríguez Esteban, N. Montserrat, J. M. Campistol, J. C. Izpisúa Belmonte. «Directed differentiation of human pluripotent cells to ureteric bud kidney progenitor-like cells». Nature Cell Biology, novembre de 2013. DOI: 10.1038/ncb2872
  Fotografia : Primordi de ronyó obtingut a partir de cèl·lules mare humanes. En groc es marquen les cèl·lules humanes que s'han diferenciat en cèl·lules precursores del sistema col·lector del ronyó. CMRB ©